জাহান্নামের আগুণ থেকে বাঁচার প্রবল আগ্রহই ব্যক্তিকে অন্যায়, অসত্য ও জুলুমের নির্মূলে আপোষহীন করে। তখন ব্যক্তির মাঝে নৈতীক বিপ্লব শুরু হয়। জান্নাত পাওয়ার সে তীব্র স্বার্থচেতনা ব্যক্তিকে স্বার্থহীন করে এ পার্থিব জীবনে। কারণ, জান্নাতের যোগ্য হতে হলে অপরিহার্য হলো অন্যায়, অসত্য, মিথ্যাচার, দুর্বৃত্তি, সন্ত্রাস, স্বৈরাচার ও জুলুমবাজি থেকে মুক্ত হওয়াটি। মাথা টানলে মাথার সাথে নাক, কান এবং চোখও আসে, তেমনি জান্নাতমুখী চেতনা নিয়ে বাঁচলে অনাবিল শান্তি, শৃঙ্খলা, নিরাপত্তা ও উন্নতি আসে দুনিয়াবী জীবনে। জান্নাতের জন্য প্রস্তুত করার প্রচণ্ড তাড়নাতেই প্রাথমিক যুগের মুসলিমগণ জন্ম দিয়েছিলেন সমগ্র মানব ইতিহাসের সর্বশ্রেষ্ঠ সভ্যতার। এটি ছিল জান্নাতের পথে চলার বিশাল বোনাস।